ประกาศกระทรวงศึกษาธิการ เรื่อง การเก็บเงินบำรุงการศึกษา ในการจัดการเรียนการสอนอาชีวศึกษาภาคภาษาอังกฤษ ระดับประกาศนียบัตรวิชาชีพ (ปวช.) สังกัดสำนักงานคณะกรรมการการอาชีวศึกษา
ประกาศกระทรวงศึกษาธิการ
ประกาศกระทรวงศึกษาธิการ
เรื่อง
การเก็บเงินบำรุงการศึกษา ในการจัดการเรียนการสอนอาชีวศึกษาภาคภาษาอังกฤษ
ระดับประกาศนียบัตรวิชาชีพ
(ปวช.)
สังกัดสำนักงานคณะกรรมการการอาชีวศึกษา[๑]
 

ด้วยกระทรวงศึกษาธิการเห็นสมควรให้มีประกาศกระทรวงศึกษาธิการ เรื่อง
การเก็บเงินบำรุงการศึกษา ในการจัดการเรียนการสอนอาชีวศึกษาภาคภาษาอังกฤษ
ระดับประกาศนียบัตรวิชาชีพ (ปวช.) ในสถานศึกษา
สังกัดสำนักงานคณะกรรมการการอาชีวศึกษา ตามหลักสูตรกระทรวงศึกษาธิการ

อาศัยอำนาจตามความในมาตรา ๔๐ แห่งพระราชบัญญัติปรับปรุงกระทรวง ทบวง
กรม พ.ศ. ๒๕๔๕ มาตรา ๕ และมาตรา ๑๒ แห่งพระราชบัญญัติระเบียบบริหารราชการ
กระทรวงศึกษาธิการ พ.ศ. ๒๕๔๖ ประกอบกับหนังสือสำนักงานคณะกรรมการกฤษฎีกา ที่ นร
๐๙๐๑/๑๑๓๙ ลงวันที่ ๒๘ มิถุนายน ๒๕๕๕ เรื่อง ขอความเห็นชอบในการเก็บเงินบำรุงการศึกษาและการระดมทรัพยากร
และคำสั่งกระทรวงศึกษาธิการ ที่ ศธ ๔๒๒/๒๕๕๕ เรื่อง นโยบาย หลักเกณฑ์
และวิธีการจัดการเรียนการสอนอาชีวศึกษาภาคภาษาอังกฤษตามหลักสูตรกระทรวงศึกษาธิการ
กระทรวงศึกษาธิการจึงกำหนดให้สถานศึกษาในสังกัดสำนักงานคณะกรรมการการอาชีวศึกษาเก็บเงินบำรุงการศึกษา
เพื่อเป็นค่าใช้จ่ายในการจัดการเรียนการสอนอาชีวศึกษาภาคภาษาอังกฤษ
ระดับประกาศนียบัตรวิชาชีพ (ปวช.) ตามหลักสูตรกระทรวงศึกษาธิการ
ซึ่งเป็นการจัดการเรียนการสอนนอกหลักสูตรแกนกลางการศึกษาขั้นพื้นฐาน
โดยมุ่งเน้นหลักสูตรที่มีเนื้อหาสาระและทักษะทางวิชาชีพมากกว่าปกติ
การสอนด้วยบุคลากรพิเศษ การสอนด้วยรูปแบบ หรือวิธีการที่แตกต่างจากการเรียนการสอนปกติ
หรือการสอนที่ใช้สื่อนวัตกรรมและเทคโนโลยีที่จัดหาให้เป็นพิเศษ
ตามอัตราที่เหมาะสมกับสภาพฐานะทางเศรษฐกิจของท้องถิ่นโดยความเห็นชอบจากคณะกรรมการสถานศึกษาอาชีวศึกษา
และเป็นไปด้วยความสมัครใจของผู้ปกครองและนักเรียนภายใต้หลักเกณฑ์ที่สำนักงานคณะกรรมการการอาชีวศึกษากำหนด

ทั้งนี้ ตั้งแต่บัดนี้เป็นต้นไป


ประกาศ
ณ วันที่ ๑๐ เมษายน พ.ศ. ๒๕๕๖
พงศ์เทพ
เทพกาญจนา
รัฐมนตรีว่าการกระทรวงศึกษาธิการ


































ปริยานุช/ผู้จัดทำ
๑๖ กันยายน
๒๕๕๖

อุษมล/ผู้ตรวจ
๑๖ กันยายน
๒๕๕๖


[๑] ราชกิจจานุเบกษา
เล่ม ๑๓๐/ตอนที่ ๙๗ ง/หน้า ๒๑/๑๒ กันยายน ๒๕๕๖